Rublev in trane ná topsegeAndrey Rublev spog met sy titel in Monte Carlo. (Foto: Matthieu Mirville/DPPI via AFP) Andrey Rublev het sy eerste groot ATP-titel ingeoes nadat hy met Holger Rune in die eindstryd van die Monte Carlo-meesterstoernooi afgereken het. Die Rus, wat ŉ agterstand van 1-4 in die beslissende stel moes uitwis, het uiteindelik met 5-7, 6-2 en 7-5 gewen. “Ek kan nie die trane terughou nie en ek weet nie eintlik mooi wat om te sê nie; ek is so dankbaar,” het Rublev ná die wedstryd gesê. Die Moskou-boorling het in sy vorige twee ATP 1 000-eindstryde teen Stefanos Tsitsipas en Alexander Zverev vasgeval en hy was bekommerd dat die geskiedenis homself sou herhaal. An unforgettable moment for @AndreyRublev97 ✨@ROLEXMCMASTERS | #RolexMonteCarloMasters pic.twitter.com/treiPrTpmS — ATP Tour (@atptour) April 16, 2023 “Ek het al soveel teleurstelling by groot toernooie ervaar en ek het nou ook gedink dat ek nie ŉ kans staan om die wedstryd te wen nie – genadiglik kon ek ŉ haas uit die hoed pluk.” Volgens Rublev het hy kwaai met sy selfvertroue gedurende die wedstryd gesukkel. “Die vorige eindstryde het met my kop gesmokkel en ek was geestelik beslis op die agtervoet. Maar ek het vir myself gesê om net vir eens te glo dat ek goed genoeg om terug te veg. En dit is presies wat ek nou reggekry het.” Die 25-jarige speler het onder meer met Taylor Fritz en Karen Khachanov in sy opmars na die eindstryd afgereken.